দক্ষিণ আফ্রিকার দেশ নামিবিয়া পেল প্রথম মহিলা প্রেসিডেন্ট

নয়াদিল্লি: নির্বাচনী প্রক্রিয়ায় গণ্ডগোলের জেরে ১২ ঘণ্টা লাইনে দাঁড়িয়ে অনেকে ভোট দিয়েছেন। দক্ষিণ আফ্রিকার খনিজ সম্পদ সমৃদ্ধ দেশ নামিবিয়া (Namibia) পেল প্রথম মহিলা প্রেসিডেন্ট (Women President)। জয়ী হলেন স্বাপো পার্টির ৭২ বছরের নেত্রী নেতুম্ব নন্দী-এনদৈত্বহ(Netumbo Nandi-Ndaitwah)। ইউরেনিয়াম ও হিরে রফতানির জন্য পরিচিত এই ছোট্ট দেশ।

নামিবিয়ার ক্ষমতাসীন  স্বাপো (SWAPO) পার্টিকে ‘বিতর্কিত নির্বাচনে’ মঙ্গলবার জয়ী ঘোষণা করা হয়েছে। গত ২৭ নভেম্বর নির্বাচন হয়। তবে প্রধান বিরোধী দল আইপিসি ইতিমধ্যেই জানিয়েছে যে তারা এই ফল মানছে না। নেতুম্ব নন্দী-এনদৈত্বহ ৫৭ শতাংশের বেশি ব্যালটের সমর্থন পেয়েছেন। প্রধান বিরোধী দল ইন্ডিপেন্ডেন্ট প্যাট্রিয়টস ফর চেঞ্জের (আইপিসি) প্রার্থী প্যান্ডেলুনি ইতুলা ২৫.৫ শতাংশ ভোট পেয়েছেন। বর্ণবাদী দক্ষিণ আফ্রিকা থেকে স্বাধীনতার পর ক্রমাগত দক্ষিণ পশ্চিম আফ্রিকা পিপলস অর্গানাইজেশনের (স্বাপো)  শাসন চলা দেশ প্রথম মহিলাশাসক পেল৷ ১৯৯০ সালে এই দেশ স্বাধীনতা পায়। তারপর থেকে স্বাপো পার্টি দেশ শাসন করছে। ব্যালট পেপারের ঘাটতি সহ  কারিগরি সমস্যা  ও দীর্ঘ লাইনের কারণে ভোট গ্রহণ ৩০ নভেম্বর পর্যন্ত বাড়ানো হয়। বিরোধী দলের প্রেসিডেন্ট প্রার্থী অবশ্য বলেন, ভোটে ‘অনেক অনিয়ম’ হয়েছে। আইপিসি সেই নির্বাচনের ফলাফলকে স্বীকৃতি দেবে না।